**Hai, să luăm Lumină!**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Lumina Sfântă peste noi pogoară

Și liniștea divină ne îmbracă

În strai de sărbătoare, ne-mpresoară

Dangăt de clopot, sunetul de toacă

Și lumânarea picură a rugă

Spre Fiul ce învie să ne ierte,

Iar de pe cer și norii vor să fugă

Când îngerii se-nalță... În concerte

Se prind în toată lumea credincioșii.

Cu tine-ngenunchez sub Crucea Sfântă

Ne ierte Cel de Sus pe noi, pioșii,

De toate grijile ce ne frământă.

- Părtaşi la cea mai mare sărbătoare

Ni-s inimile candele albastre,

Îngenunchem tăcuţi lângă altare,

Deschidem poarta inimilor noastre

Să-ntâmpinăm aşa cum se cuvine

În catedrala cerului creştinii...

Hai, Noaptea Sfântă s-o împarţi cu mine

Aproape de hotarele luminii

Mărturisind că viaţa-i o minune.

Iubirea mea, Hristos a înviat!

Lipeşte-ţi palmele-ntr-o rugăciune

Să-i mulţumim că visul ne-a legat.

Ioan Grigoraș Liliana Trif